b'\n_START_ARTICLE_\nSetlementtiliike\n_START_SECTION_\nSetlementtiliikkeen historia\n_START_PARAGRAPH_\nSetlementtiliike syntyi Englannissa 1800-luvun lopussa, kun yliopistojen opiskelijat her\xc3\xa4siv\xc3\xa4t teollistuneen yhteiskunnan lieveilmi\xc3\xb6ihin \xe2\x80\x93 slummiutumiseen, kurjistumiseen ja syrj\xc3\xa4ytymiseen. He perustivat Lontoon k\xc3\xb6yhien kortteleihin kansalaiskeskuksia, setlementtej\xc3\xa4, joissa tarjottiin rohkaisua, koulutusta ja tukea sosiaalisten ongelmien kanssa kamppaileville. Ensimm\xc3\xa4inen setlementti oli Toynbee Hall, joka perustettiin 1884 Lontoon East Endin ty\xc3\xb6l\xc3\xa4iskortteliin. Setlementtiin asettui asumaan yliopiston opettajia ja opiskelijoita, joilla oli halu tehd\xc3\xa4 yhteisty\xc3\xb6t\xc3\xa4 k\xc3\xb6yhien ihmisten parissa. Setlementin ja sen asukkaiden teht\xc3\xa4v\xc3\xa4 oli murtaa ihmisten v\xc3\xa4lisi\xc3\xa4 muureja ja ottaa huomioon erityisesti k\xc3\xb6yh\xc3\xa4t ja k\xc3\xb6yhyys. "Antakaa itsenne, \xc3\xa4lk\xc3\xa4\xc3\xa4 rahojanne", oli kutsu, jota levitettiin parempiosasten keskuudessa. _NEWLINE_Setlementtiliike levisi nopeasti maailmalle. Suomeen se tuli ensimm\xc3\xa4isen kerran jo 1890-luvulla, kun Alli Trygg-Helenius (1852\xe2\x80\x931926) perusti Helsingin Kallioon Kansankodin. Siell\xc3\xa4 toiminta alkoi 1890, mutta se loppui pian rahoitusongemiin. Varsinaisen setlementtity\xc3\xb6n k\xc3\xa4ynnist\xc3\xa4j\xc3\xa4 oli teologian tohtori Sigfrid Sirenius (1877\xe2\x80\x931961), joka oli tutustunut liikeeseen toimiessaan Lontoossa merimiespappina. H\xc3\xa4n vakiinnutti setlementtiliikkeen Suomeen vuonna 1918. Samana vuonna perustettiin Teollisuusseutujen Evankelioimisseura, my\xc3\xb6hemmin nimelt\xc3\xa4\xc3\xa4n Suomen Setlementtiliitto._NEWLINE_Ensimm\xc3\xa4inen Lontoon-mallin mukainen setlementtitalo Kalliola perustettiin Helsingin Kallioon vuonna 1919. Seuraavina vuosina ty\xc3\xb6keskuksia, setlementtej\xc3\xa4, perustettiin muun muassa Viipuriin, Tampereelle, Kemiin ja Rovaniemelle. Ty\xc3\xb6muotoina olivat nuorisoty\xc3\xb6, lastentarhat ja eri kansalaisryhmi\xc3\xa4 yhdist\xc3\xa4m\xc3\xa4\xc3\xa4n tarkoitetut luento- ja keskustelutilaisuudet, joissa on tavoitteena tarjota ihmisille keinoja oman el\xc3\xa4m\xc3\xa4ntilanteensa parantamiseen._NEWLINE_Suomalaisen setlementtity\xc3\xb6n perusta on aina ollut sillan rakentaminen eri ryhmittymien v\xc3\xa4lille. Liikkeen tavoitteena on alusta asti ollut pyrkimys edist\xc3\xa4\xc3\xa4 ihmisten v\xc3\xa4list\xc3\xa4 vuoropuhelua ja etsi\xc3\xa4 yhteiskunnallista konsensusta._NEWLINE_Setlementtej\xc3\xa4 alkoi synty\xc3\xa4 kaikkialle, sill\xc3\xa4 setlementti-idea levisi nopeasti Englannissa, Yhdysvalloissa, Kanadassa ja kaikkialla Euroopan maissa, my\xc3\xb6s Suomessa. Kaukoit\xc3\xa4\xc3\xa4n, Japaniin, ja L\xc3\xa4hi-it\xc3\xa4\xc3\xa4n, Libanoniin ja Palestiinaan, perustettiin setlementtej\xc3\xa4 1900-luvun alkupuoliskolla. Vuonna 1926 perustettiin International Federation of Settlements and Neighbourhood Houses (IFS).'